病齒
作者：洪咨夔
朝代：宋

paragraphs: 吾母苦蚤衰，髮霜齒存幾。
小兒得其髮，大兒得其齒。
予方四十時，上齶右車毀。
從茲白石源，歲歲費經理。
軟疑梅着酸，疎類榴罅子。
根浮觸易兀，力弱遇輒靡。
懷核忌堅栗，設胔便脆美。
爛炰故自佳，急嚥聊復爾。
刺肥劇鉏姦，剔纖難拔壘。
屢搜風屢入，一快勢一圯。
撼摇腫貫顴，焦蠹痛徹髓。
外雖編貝然，中實空齦似。
赤龍攪沆瀣，玉池漲清泚。
天鼓弗能扣，金鼎亦徒舐。
乳媼老不羞，機女少自喜。
風流久已絕，血氣安足恃。
磨治朝辛鹽，漱溉夕莎芷。
庶幾尚扶危，不至遽乏使。
太官羊何腴，五侯鯖更旨。
雖無轑釜嗔，未免媚竈耻。
菽腐柔趁梜，粟糜滑流匕。
不愁餒在中，却笑飽欲死。
舌以柔故存，此語未敢唯。